หุ้นไทยคาดรับมาตรการช่วยกรีซ
นักวิเคราะห์ฯคาดหุ้นไทยเช้านี้รีบาวน์กลับหลังการแก้ไขวิกฤตการเงินในยูโรโซนเริ่มชัดเจนขึ้นให้ทดสอบแนวต้านที่ 777 จุด
10 พ.ค. 2553

นักวิเคราะห์ฯคาดหุ้นไทยเช้านี้รีบาวน์กลับหลังการแก้ไขวิกฤตการเงินในยูโรโซนเริ่มชัดเจนขึ้นให้ทดสอบแนวต้านที่ 777 จุด 
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้คาดว่ามีโอกาสที่จะรีบาวน์ขึ้นไปทดสอบแนวต้านสำคัญที่ระดับ 777 จุด หลังจากความกังวลปัญหากรีซที่ทำให้ตลาดปรับตัวลดลงไปก่อนหน้านี้ได้คลี่คลายลง เมื่อทางยูโรโซนมีความชัดเจนเกี่ยวกับมาตรการช่วยเหลือแก้ไขวิกฤตการณ์ด้วยการจัดตั้งกองทุนแก้ไขปัญหาให้ประเทศต่างๆในยุโรป          ปัจจัยต่างประเทศเป็นปัจจัยหลักในวันนี้ที่จะทำให้ตลาดหุ้นไทยกลับมารีบาวน์ได้ โดยจะเห็นได้จากราคาสินค้าโภคภัณฑ์บางตัวเริ่มปรับตัวเพิ่มขึ้น อาทิ ทองคำ ส่วนปัจจัยการเมืองในประเทศยังคงเป็นปัจจัยลบที่กดดันตลาดหุ้นไทย เพราะยังคงยืดเยื้ออกไป แต่ไม่มีน้ำหนักมากนักในขณะนี้ วันนี้เน้นปัจจัยภายนอกประเทศมากกว่า กลยุทธ์การลงทุนให้นักลงทุน Hold การลงทุนและถือหุ้นเพียง 60% ของพอร์ตลงทุน โดยให้กรอบแนวรับที่ 760 จุด แนวต้านที่ 777 จุด           ขณะที่บทวิเคราะห์ บล.เคจีไอ ระบุว่า ในระยะสั้นคาดว่านักลงทุนต่างชาติ ซึ่งยังมียอดซื้อสุทธิสะสมอยู่ 2.6 หมื่นล้านบาทตั้งแต่ต้นปี)จะยังระมัดระวังในการเข้าตลาดหุ้นไทย ไม่เพียงแต่ปัญหาหนี้สินในฝั่งยุโรปที่อาจกระจายตัว ทำให้สินทรัพย์การเงินทั่วโลกปรับฐานแรงในขณะนี้ แต่ยังมีปัญหาการเมืองที่เริ่มไม่แน่ว่าจะปรองดองได้ขนาดไหน หลังจากเหตุยิงระเบิดใส่เจ้าหน้าที่เมื่อคืนวันศุกร์ ขณะที่การประกาศสถานการณ์ฉุกเฉินก็ยังคงอยู่           ทั้งนี้ เป็นที่น่าสังเกตว่านักลงทุนต่างชาติขายสุทธิเกือบตลอดนับจากที่มีการประกาศ พรก. ฉุกเฉิน และการขายลดความเสี่ยงดังกล่าวจะมีเป้าหมายหลักเป็นหุ้นขนาดใหญ่ที่มีสภาพคล่องสูง เราพบว่าหุ้นกลุ่มก่อสร้างและพลังงานยังให้ผลตอบแทนดีกว่ากลุ่มหลักอื่นๆ จึงกลายเป็นว่าสองกลุ่มนี้มีโอกาสสูงจะเผชิญแรงขายในระยะสั้นๆ นี้